ΓΡΑΠΤΗ ΕΡΩΤΗΣΗ P-1678/97 υποβολή: Helena Torres Marques (PSE) προς την Επιτροπή (7 Μαΐου 1997)

Θέμα: Έγκριση σχεδίων και πληρωμές στο πλαίσιο της πρωτοβουλίας ΝΟW

Δεδομένου ότι η απάντηση στην προφορική μου ερώτηση αριθ. Η-0251/97 ((ΠΠ Απρίλιος 1997. )) είναι απολύτως ανεπαρκής και ήδη υπέβαλα σχετική διαμαρτυρία προς τον Πρόεδρο του Ευρωπαϊκού Κοινοβουλίου, επανέρχομαι ζητώντας από την Επιτροπή να μου παράσχει τις δέουσες διευκρινίσεις σχετικά με το ως άνω θέμα:

Σύμφωνα με την πληροφορία που έδωσε η Ευρωπαϊκή Επιτροπή, κατά τη συνεδρίαση της Επιτροπής για τα Δικαιώματα της Γυναίκας του Ευρωπαϊκού Κοινοβουλίου, στην οποία εξετάσθηκε η εκτέλεση του προϋπολογισμού του 1995, η περιορισμένη χρήση της πρωτοβουλίας ΝΟW οφείλεται στην έλλειψη αντισταθμίσεων εκ μέρους των κρατών μελών. Τούτο, όμως, φαίνεται ότι δεν ανταποκρίνεται προς την πραγματικότητα.

Εξ άλλου, περιήλθε εις γνώση μου ότι τουλάχιστον όσον αφορά την Πορτογαλία η Ευρωπαϊκή Επιτροπή πρότεινε περικοπές της τάξης του 75% για όλα τα σχέδια με την πρόφαση ότι δύναται με τον τρόπο αυτό να καταστήσει δυνατή την εκτέλεση περισσότερων σχεδίων με συμμετοχή περισσότερων φορέων. Παρόλα ταύτα, δρομολογήθηκαν μόνον 40 σχέδια, παρά το ενδιαφέρον που προκάλεσε η πρωτοβουλία αυτή, το οποίο αποδεικνύεται από το γεγονός ότι υπεβλήθησαν 286 υποψηφιότητες. Πιστεύεω ότι το μέγεθος των περικοπών που έγιναν (το 75% των ποσών που οι αρμόδιοι φορείς έγκριναν αναγκαίο για την υλοποίηση των σχεδίων) δεν δύναται παρά να επηρεάσει αρνητικά την υλοποίηση των προγραμμάτων.

Δύναται άραγε η Επιτροπή να δώσει εξηγήσεις, ως προς τους λόγους που την οδήγησαν να ενεργήσει κατ' αυτόν τον τρόπο και να μου απαντήσει συγκεκριμένα στην ερώτηση Η-0251/97 παρέχοντάς μου στοιχεία σχετικά με κάθε μία από τις 12 χώρες που απάρτιζαν τότε την Ευρωπαϊκή Ένωση;

Απάντηση του κ. Flynn εξ ονόματος της Επιτροπής (30 Ιουνίου 1997)

Η επιλογή σχεδίων για συμμετοχή στην πρωτοβουλία Απασχόληση-NOW, τόσο κατά την πρώτη (1994-1997) όσο και κατά τη δεύτερη φάση (1997-1999), εμπίπτει στην αρμοδιότητα των κρατών μελών. Έτσι, τα κριτήρια επιλεξιμότητας ποίκιλαν από κράτος μέλος σε κράτος μέλος, αλλά από τη μια πλευρά οι βασικές παράμετροι που τέθηκαν από τις κατευθυντήριες γραμμές των επιχειρησιακών προγραμμάτων ((Ανακοινώσεις της Επιτροπής 94/C 180/10 και 96/C 200/06) ΕΕ C 180, 1.7.1994 ΕΕ C 200, 10.7.1996 )) και από την άλλη από τα επιχειρησιακά προγράμματα που υπέβαλαν τα κράτη μέλη και οι οποίες εγκρίθηκαν από την Επιτροπή και κατόπιν αποτέλεσαν αντικείμενο απόφασής της, χρησίμεψαν ως πλαίσιο για τα κριτήρια αυτά. Η Επιτροπή ως μέλος της επιτροπής παρακολούθησης σε κάθε κράτος μέλος, είναι σε θέση να γνωστοποιεί τις απόψεις της όσον αφορά την επιλογή των σχεδίων. Αναφορικά με το θέμα αυτό η Επιτροπή εξέφρασε την προτίμηση τα επιλεγόμενα σχέδια να έχουν ένα επαρκές μέγεθος ώστε να εξασφαλίζεται η λειτουργία τους και η ένταξη των αποτελεσμάτων τους στη διαμόρφωση όλων των εθνικών και κοινοτικών πολιτικών. Η άποψη της Επιτροπής δεν είναι δεσμευτική για το κράτος μέλος.

Στην Πορτογαλία ελήφθησαν περίπου 290 αιτήσεις ύστερα από την πρόσκληση εκδήλωσης ενδιαφέροντος για την πρώτη φάση της πρωτοβουλίας Απασχόληση-NOW. Ορισμένες από τις προτάσεις αυτές δεν ήταν επιλέξιμες για χρηματοδότηση με βάση το πρόγραμμα. Κάποιες άλλες ήταν απαράδεκτες. Οι πορτογαλικές αρχές επέλεξαν τελικά 43 σχέδια σύμφωνα με τις προτεραιότητες οι οποίες διατυπώνονται στο επιχειρησιακό τους πρόγραμμα. Η αναλογία αυτή επιλεγμένων και προτεινόμενων σχεδίων ευθυγραμμίζεται σε μεγάλο βαθμό με τα υπόλοιπα κράτη μέλη.

Η διαδικασία επιλογής σε όλα τα κράτη μέλη και στις δύο φάσεις της πρωτοβουλίας Απασχόληση-NOW είναι ίδια με αυτή που περιγράφεται παραπάνω και ο αριθμός των σχεδίων τα οποία τέθηκαν σε λειτουργία κατά την πρώτη φάση της πρωτοβουλίας Απασχόληση-NOW σε κάθε κράτος μέλος έχει ως εξής:

>TABLE>

Η κοινοτική χρηματοδότηση για την πρωτοβουλία Απασχόληση-NOW στην Πορτογαλία κατά το 1994-1999 βασίστηκε στις αποφάσεις της Επιτροπής για έγκριση των επιχειρησιακών προγραμμάτων οι οποίες έχουν ως εξής:

Αρχικό επιχειρησιακό πρόγραμμα (1994):

ECU 7 803 103 (συμμετοχή ΕΚΤ) ECU 2 080 559 (συμμετοχή ΕΤΠΑ)

Τροποποιημένο επιχειρησιακό πρόγραμμα (1996):

ECU 8 081 852 (συμμετοχή ΕΚΤ) ECU 2 123 670 (συμμετοχή ΕΤΠΑ)

Τα κονδύλια αυτά διατίθενται στα κράτη μέλη ανεξάρτητα από τον αριθμό των σχεδίων που επιλέγονται. Ωστόσο η άποψη της Επιτροπής, όπως εκφράζεται παραπάνω, είναι ότι τα σχέδια έχουν μεγαλύτερες πιθανότητες επιτυχίας όταν χρηματοδοτούνται κατάλληλα. Έτσι η Επιτροπή ενθάρρυνε επανειλημμένως τα κράτη μέλη να περιορίσουν την επιλογή τους σε έναν αριθμό σχεδίων ο οποίος θα επιτρέπει την επαρκή χρηματοδότηση κάθε σχεδίου και να προσπαθούν ταυτόχρονα να χρηματοδοτούν το μεγαλύτερο δυνατόν αριθμό σχεδίων στο βαθμό που αυτό είναι εφικτό. Το αποτέλεσμα αυτού θα ήταν να αποφευχθούν τόσο τα σχέδια μικρής εμβέλειας, που θα είχαν μικρότερη πιθανότητα επιβίωσης ή δυνατότητα καθιέρωσης (mainstreaming) όσο και τα πολύ φιλόδοξα σχέδια τα οποία, παρά τη μεγάλη αξία που θα είχαν, θα απορροφούσαν ωστόσο ένα δυσανάλογα μεγάλο ποσοστό των διατιθέμενων κονδυλίων.

Τα κράτη μέλη διαθέτουν τον προϋπολογισμό τους για την πρωτοβουλία Απασχόληση-NOW προκειμένου να μεγιστοποιήσουν την αποτελεσματικότητα της πρωτοβουλίας. Αυτό μπορεί να σημαίνει πρακτικά ότι στα επιλεγμένα σχέδια δεν διατέθηκε ο προϋπολογισμός που ζήτησαν αρχικά, προκειμένου να επιτραπεί η επιλογή άλλων σχεδίων. Η πρακτική αυτή, μειώνοντας ταυτόχρονα την ολική δυνατότητα κάποιων σχεδίων, έχει το θετικό αποτέλεσμα της αύξησης του φάσματος των σχεδίων που επιλέγονται και συνεπώς και της ποικιλίας των ενεργειών που ενισχύονται. Επιπλέον, κάποια σχέδια ίσως να μην έλαβαν τα ποσά που ζήτησαν αρχικά λόγω της μη επιλεξιμότητας ορισμένων από τις ενέργειες που πρότειναν να αναλάβουν.